LEGISLATÍVNA RADA VLÁDY
     SLOVENSKEJ REPUBLIKY

								Na rokovanie vlády SR
								dňa 12. januára 2005 
								K materiálu č. 23135/2204 
								K bodu č.: 

S T A N O V I S K O

k návrhu poslankyne Národnej rady Slovenskej republiky Kataríny Tóthovej na vydanie zákona, ktorým sa dopĺňa zákon č. 140/1961 Zb. Trestný zákon v znení neskorších predpisov (tlač 959)

I.

Podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov požiadal dňa 28. októbra 2004 listom predseda Národnej rady Slovenskej republiky predsedu vlády Slovenskej republiky  o zaujatie stanoviska vlády Slovenskej republiky k návrhu poslankyne Národnej rady Slovenskej republiky Kataríny Tóthovej na vydanie zákona, ktorým sa dopĺňa zákon č. 140/1961 Zb. Trestný zákon v znení neskorších predpisov (tlač 959).

Na rokovanie vlády Slovenskej republiky predkladá návrh podpredseda vlády a minister spravodlivosti Slovenskej republiky Daniel Lipšic.

II.

Predložený návrh novely trestného zákona zavádza novú skutkovú podstatu trestného činu a sleduje zámer zvýšiť ochranu vecí pred ich poškodením a znehodnotením postriekaním, pomaľovaním alebo popísaním farbou alebo inou látkou. Návrh je motivovaný tým, že doterajšia právna úprava neumožňuje postihovanie uvedených činov adekvátne ich spoločenskej nebezpečnosti a výške spôsobených škôd, a tým nedostatočne odrádza potencionálnych páchateľov pred páchaním týchto skutkov.

Ministerstvo spravodlivosti Slovenskej republiky vo svojom stanovisku odporúča vláde Slovenskej republiky k návrhu poslankyne Národnej rady Slovenskej republiky Kataríny Tóthovej na vydanie zákona, ktorým sa dopĺňa zákon č. 140/1961 Zb. Trestný zákon v znení neskorších predpisov (tlač 959) vysloviť súhlasné stanovisko za predpokladu zapracovania pripomienok do návrhu zákona uvedených v predkladacej správe.

Legislatívna rada vlády Slovenskej republiky prerokovala predmetný návrh zákona na svojom zasadnutí dňa 14. decembra 2004.  Na tomto zasadnutí odporučila vláde Slovenskej republiky vysloviť s návrhom poslankyne Národnej rady Slovenskej republiky Kataríny Tóthovej na vydanie zákona, ktorým sa dopĺňa zákon č. 140/1961 Zb. Trestný zákon v znení neskorších predpisov (tlač 959) súhlas za predpokladu zapracovania pripomienok do návrhu zákona uvedených v III. časti tohto stanoviska.

     III.

Návrh

STANOVISKO
vlády Slovenskej republiky

k návrhu poslankyne Národnej rady Slovenskej republiky Kataríny Tóthovej na vydanie zákona, ktorým sa dopĺňa zákon č. 140/1961 Zb. Trestný zákon v znení neskorších predpisov (tlač 959)

Vláda Slovenskej republiky súhlasí s návrhom poslankyne Národnej rady Slovenskej republiky Kataríny Tóthovej na vydanie zákona, ktorým sa dopĺňa zákon č. 140/1961 Zb. Trestný zákon v znení neskorších predpisov (tlač 959) za predpokladu zapracovania nasledovných pripomienok:

K článku I
-	v úvodnej vete je potrebné uviesť všetky novely Trestného zákona,
-	je potrebné vykonať nasledovné obsahové úpravy:
1.	Nad § 257 sa vkladá nový nadpis, ktorý znie:  „Poškodzovanie cudzej veci“.
2.	Nadpis pod § 257 sa  vypúšťa.
3.	Za § 257 sa vkladá § 257aa, ktorý znie:
„§ 257aa
(1)	Kto poškodí cudziu vec tým, že ju postrieka, pomaľuje, popíše farbou alebo inou látkou, potresce sa  odňatím slobody až na jeden rok alebo peňažným trestom alebo prepadnutím veci.
(2)	Odňatím slobody na šesť mesiacov až tri roky sa páchateľ potresce, ak spácha čin uvedený v odseku 1
a)	hoci bol v posledných dvoch rokoch za taký čin odsúdený alebo z výkonu trestu    odňatia slobody za taký čin prepustený, alebo
b)	ako člen organizovanej skupiny.
(3)	Odňatím slobody na jeden rok až päť rokov sa páchateľ potresce
a)	ak spôsobí činom uvedeným v odseku 1 značnú škodu, alebo
b)	ak spácha taký čin na veci, ktorá požíva ochranu podľa osobitných predpisov.
   (4) Odňatím slobody na dva roky až osem rokov sa páchateľ potresce, ak spôsobí činom uvedeným v odseku 1 škodu veľkého rozsahu.“

K článku II
-	v návrhu je potrebné určiť konkrétny dátum nadobudnutia účinnosti zákona.

	
Bratislava 5. januára 2004
Vypracoval: M. Habrman

Schválil:     Štefan Grman
                 generálny riaditeľ
             sekcie vládnej legislatívy

 

                                                                                 Daniel L i p š i c
						                    podpredseda vlády SR,	
                                                                         minister spravodlivosti SR
                                                             a predseda Legislatívnej rady vlády SR